《阅浯溪集用山谷韵》
宋代·赵戣

花间小阁临清溪，绿窗坐阅三吾碑。恍如登高俯绝壑，倚杖松阴挽兔丝。

幽寻胜赏客思奇，一声欸乃谁家儿。浯溪映带湘东西，碧山曾看漫郎栖。

银钩玉箸苔藓古，神剜天画非人为。忆昔储皇披舆图，白衣山人称帝师。

汾营老将智勇俱，阴霾四塞天戈挥。至今老石励庸懦，野水亦解扶颠危。

后来吊古者为谁，涪翁清响车攻诗。当时寡和孤白雪，我故欲尾春风辞。

恨不插羽西南飞，山前更著小艇随。夜阑忽梦访遗址，月色惨淡猿声悲。

作者简介：赵戣，字成德，号吟啸，休宁（今属安徽）人。屡试不第，隐居池园，以诗文自娱。为刘克庄、方岳等推重。有《吟啸集》，已佚。事见明弘治《徽州府志》卷九。今录诗三十八首。